钦定古今图书集成/明伦汇编/闺媛典/第076卷 > 刘杞芳妻林氏
## 钦定古今图书集成/明伦汇编/闺媛典/第076卷 > 刘杞芳妻林氏

按《通州志》：“林氏，通州人。年十七，室于州庠廪生刘杞
芳。居恒倡随以道，好听刘生陈说古先节义懿轨，而
心倾向之。居三载，生病亡，氏悼恸几绝，咄咄若与生
语，矢绝粒共死。而以翁姑及太翁姑在，不欲遽言伤
其意。每家人进食，为匿少许，若饮啜状，而实不以濡
诸吻。越五日，困惫仆地，夜半甦。家人以所匿饮食究”
问其故。氏从容语其姑曰：“妇今欲从亡人地下，谊不
得为翁姑及太。”翁姑留。姑抱其女泣劝，氏曰：“伤哉吾
天之死何恤一女？”戒家人勿复抱持来前，因强出寝，
曰：“此门一出，无复更进。”遂卧夫柩傍不起。翁姑及诸
姻邻累日慰解，不为动。竟饿二十一日死。学校具其
事上之，郡大夫请旌焉。